晚坐北軒望昭亭山
作者：梅堯臣
朝代：宋

paragraphs: 少客兩京間，熟游嵩與華。
歸來宛溪上，厭往昭亭下。
何以厭昭亭，衰遲倦驅駕。
況復慙詠歌，嘉辭前有謝。
咀嚼在人口，甘美如食蔗。
方同陶淵明，苦語近田舍。
節行固不變，出處亦多怕。
常防惡少年，豪橫使出胯。
譬如故將軍，尚被亭長駡。
不若守弊廬，讀書至中夜。